Την απομάκρυνση του Γιάνη Βαρουφάκη από τις διαπραγματεύσεις είχε ζητήσει ο ίδιος ο Γερούν Ντάισελμπλουμ από τον Αλέξη Τσίπρα, την άνοιξη. Όπως παραδέχεται σε τηλεοπτική εκπομπή που θα μεταδοθεί τη Δευτέρα στην ολλανδική τηλεόραση, είχε επιμείνει για να πάψει ο πρώην Ελληνας υπουργός Οικονομικών να είναι ο επικεφαλής της διαπραγματευτικής ομάδας της Αθήνας.

Σύμφωνα με δημοσίευμα στην ιστοσελίδα του ολλανδικού τηλεοπτικού σταθμού NOS TV, εν όψει της προβολής της εκπομπής της Δευτέρας, ο Γερούν Ντάισελμπλουμ υποστήριξε ότι το κλίμα μέσα στο Eurogroup, ανάμεσα στους υπόλοιπους υπουργούς και τον πρώην Ελληνα ΥΠΟΙΚ ήταν τόσο άσχημο, που πλέον δεν υπήρχε βάση συζήτησης.

Έτσι, σε τηλεφωνική επικοινωνία με τον Αλ. Τσίπρα επέμεινε στην παραίτηση του Γ. Βαρουφάκη. Παρά την αρχική αρνητική αντίδραση του πρωθυπουργού, ότι αυτό «δεν είναι θέμα του προέδρου του Eurogroup, αλλά της ελληνικής κυβέρνησης», μετά το τηλεφώνημα ο ρόλος του Βαρουφάκη περιορίστηκε.

Στην εκπομπή Nieuwsuur, θα μιλήσουν εκτός από τον Γερούν Ντάισελμπλουμ, οι Αλεξάντερ Στουμπ, Πίτερ Κάζιμιρ και Γιάνης Βαρουφάκης, με αντικείμενο το παρασκήνιο των κρίσιμων συζητήσεων δανειστών και Ελλάδας.